Document ID: 32011R0102

REGOLAMENT TAL-KUMMISSJONI (UE) Nru 102/2011
tal-4 ta’ Frar 2011
li jemenda r-Regolament (UE) Nru 1089/2010 li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-interoperabilità ta’ settijiet ta’ dejta u servizzi spazjali
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/2/KE tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika [spazjali] fil-Komunità Ewropea (INSPIRE) (1), u b’mod partikulari l-Artikolu 7(1) tagħha,
Billi:
(1)
Ir-Regolament tal-Kummissjoni (UE) Nru 1089/2010 tat-23 ta’ Novembru 2010, li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-interoperabilità ta’ settijiet ta’ dejta u servizzi spazjali (2), jistabbilixxi l-arranġamenti tekniċi għall-interoperabilità ta’ settijiet ta’ dejta spazjali, inkluża d-definizzjoni ta’ listi ta’ kodiċijiet biex jintużaw għal attributi u rwoli ta’ assoċjazzjoni ta’ tipi ta’ oġġetti spazjali u tipi ta’ dejta.
(2)
Ir-Regolament (UE) Nru 1089/2010 jeħtieġ l-attributi u r-rwoli ta’ assoċċjazzjoni tat-tipi ta’ oġġetti spazjali jew tipi ta’ dejta li jkollhom tip ta' lista ta' kodiċijiet biex jieħdu valuri li jkuni validi għall-lista ta' kodiċijiet rispettiva.
(3)
Dawn il-valuri permessi tal-listi ta’ kodiċijiet iddefiniti fir-Regolament (UE) Nru 1089/2010 huma meħtieġa għall-implimentazzjoni tar-rekwiżiti stipulati f'dak ir-Regolament u għandhom għalhekk ikunu stipulati f'dak ir-Regolament ukoll.
(4)
L-iżvilupp tal-valuri tal-listi ta' kodiċijiet inklużi f'dan ir-Regolament jimxu fuq l-istess prinċipji fir-rigward tar-rekwiżiti tal-utent, materjal referenzjali, politiki jew attivitajiet rilevanti tal-Unjoni, fattibilità u proporzjonalità f'termini tal-kostijiet u l-benefiċċji eventwali, l-involviment u l-konsultazzoni tal-partijiet interessati u standards internazzjonali, kif kienu applikati fl-iżvilupp tal-arranġamenti tekniċi l-oħra stipulati fir-Regolament tal-Kummissjoni (UE) Nru 1089/2010.
(5)
Ir-Regolament (UE) Nru1089/2010 għandu, għalhekk, ikun emendat għal dawn ir-raġunijiet.
(6)
Il-miżuri pprovduti f’dan ir-regolament huma skont l-opinjoni tal-Kumitat stabbilit fl-Artikolu 22 tad-Direttiva 2007/2/KE,
ADOTTAT DAN IR-REGOLAMENT:
Artikolu 1
Ir-Regolament (UE) Nru 1089/2010 huwa emendat kif ġej:
1.
L-Artikolu 4 huwa emendat kif ġej:
(a)
il-paragrafu 3 jiġi sostitwit b'li ġej:
“3. L-innumerazzjonijiet u l-listi ta’ kodiċijiet użati fl-attributi jew ir-rwoli ta’ assoċjazzjoni ta’ tipi ta’ oġġetti spazjali jew tipi ta’ dejta għandhom jikkonformaw mad-definizzjonijiet u jinkludu l-valuri stipulati fl-Anness II. L-innumerazzjoni u l-valuri tal-lista ta’ kodiċijiet huma kodiċijiet mnemoniċi alingwi għall-kompjuters.”
(b)
il-paragrafu 4 jitħassar.
2.
L-Artikolu 6 jiġi emendat kif ġej:
(a)
il-paragrafu 1(a) jiġi sostitwit b'li ġej:
“(a)
listi ta’ kodiċijiet m’għandhomx ikunu estiżi mill-Istati Membri;”
(b)
il-paragrafu 3 jiġi sostitwit b'li ġej:
“3. Attributi jew rwoli ta’ assoċjazzjoni ta’ tipi ta’ oġġett spazjali jew tipi ta’ dejta li t-tip tagħhom tkun lista ta’ kodiċijiet kif iddefinita fl-Artikolu 6 (1)(a) jistgħu jieħdu valuri biss mil-listi speċifikati għal-lista ta’ kodiċijiet.
Attributi u rwoli ta' assoċjazzjoni ta’ tipi ta’ oġġett spazjali jew tipi ta’ dejta li t-tip tagħha tkun lista ta’ kodiċijiet kif iddefinita fl-Artikolu 6 (1)(b) jistgħu jieħdu valuri biss li jkunu validi skont ir-reġistru li fih tinżamm il-lista ta’ kodiċijiet.”
3.
L-Anness I jiġi emendat kif stipulat fl-Anness I għal dan ir-Regolament.
4.
L-Anness II jiġi emendat kif stipulat fl-Anness II għal dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fi-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Frar 2011.

Labels: 7
12
3
16